Falcks redningsdykkere har fundet et lig i vandet ud for KMD-bygningen ved havnefronten i Aalborg. Der kan være tale om den 21-årige Frederik Haar, der forsvandt i sidste uge.

Falcks redningsdykkere har i eftermiddags fundet liget af en person i vandet ud for KMDs bygning ved havnefronten i Aalborg. Der er efter al sandsynlighed tale om den 21-årige Frederik Haar, der forsvandt efter en bytur onsdag i sidste uge. Den unge mand blev ifølge TV2 Nords oplysninger fundet iført en jakke med påtrykt Gerlev Højskole-logo og et ID-kort i baglommen. Der afholdes torsdag ligsyn for at fastslå identitet og dødsårsag. Dykkerne afsøgte dagen igennem kajfronten foran Utzon Museet. Siden afventede man afsejlingen af det store krydstogtskib 'Magellan', hvorefter dykkerne bevægede sig mod øst langs kajkanten og afsøgte havbunden. Liget blev fundet i vandet ud for KMDs bygninger, der ligger få hundrede meter fra Jomfru Ane Gade. Politiet har ikke haft nogen spor at gå efter i eftersøgningen, og billeder fra overvågningskameraer i området omkring Jomfru Ane Gade og havnen gav ikke noget resultat. Familien er underrettet.